หุ้นถ่านหินไม่ระคายกม.อินโดฯ
เอิร์ธดึงพันธมิตรถือหุ้นแทนบ้านปูยืนยันITMไม่กระทบ
13 มี.ค. 2555

เอิร์ธดึงพันธมิตรถือหุ้นแทนบ้านปูยืนยันITMไม่กระทบ
หุ้นถ่านหินประสานเสียงไม่ได้รับผลกระทบจากกฎหมาย ห้ามต่างชาติถือหุ้นเหมืองอินโดนีเซีย เกิน 49% EARTH เตรียมหาพันธมิตรท้องถิ่นช่วยถือหุ้นแทน
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า กรณีที่อินโดนีเซียได้ออกกฎหมายกำหนดให้นักลงทุนต่างชาติสามารถถือหุ้นเหมืองถ่านหินในอินโดนีเซียได้ไม่เกิน 49% นั้น เชื่อว่าจะไม่ส่งผลกระทบกับบริษัท เพราะกฎหมายดังกล่าวคงไม่มีผลย้อนหลัง 
อย่างไรก็ตาม ขณะนี้ผู้บริหารอยู่ระหว่างศึกษากฎหมายฉบับนี้อย่างละเอียด เพื่อดูว่าจะมีผลกระทบหรือไม่และต้องเตรียมตัวรับมืออย่างไร
“สัญญาสัมปทานของเราดำเนินการเสร็จสิ้นไปแล้วตั้งแต่วันที่ 1 พ.ย. 2554 ดังนั้นคงไม่มีผลกระทบอะไร แต่อาจส่งผลกระทบต่อการซื้อเหมืองจากนี้ไปมากกว่า เนื่องจากบริษัทมีนโยบายถือหุ้น 100% ในเหมืองทุกแห่ง เพื่อความคล่องตัวในการบริหารจัดการ แต่เมื่อกฎหมายห้ามถือเกิน 49% เราก็ต้องหารือกันว่าจะรับมืออย่างไร” นายขจรพงศ์ กล่าว
ทั้งนี้ ปัจจุบันบริษัทอยู่ระหว่างการสำรวจเหมืองถ่านหินประมาณ 5-6 แห่ง หากผลสำรวจเป็นที่น่าพอใจและบรรลุข้อตกลงในการซื้อขาย บริษัทอาจต้องยอมถือหุ้นในสัดส่วน 49% ตามที่กฎหมายกำหนด ส่วนที่เหลืออีก 51% จะหาพันธมิตรที่เป็นบริษัทท้องถิ่นในอินโดนีเซียเข้ามาถือแทน โดยบริษัทจะเข้าไปถือหุ้นของพันธมิตรดังกล่าวอีกชั้นหนึ่งแทนการถือหุ้นเหมืองโดยตรง
ด้านนายสมยศ ฐิติสุริยารักษ์ ผู้ช่วยกรรมการผู้จัดการ บริษัท เอเชียกรีน เอนเนอจี (AGE) กล่าวว่า บริษัทไม่ได้รับผลกระทบจากกรณีดังกล่าว เนื่องจากบริษัทไม่มีนโยบายถือหุ้นเหมืองถ่านหินเพื่อการลงทุน แต่ต้องการถือหุ้นเพื่อดำรงปริมาณถ่านหินสำรองเท่านั้น ดังนั้นจึงไม่จำเป็นต้องถือหุ้นทั้ง 100% แต่สามารถถือหุ้นใหญ่และมีอำนาจบริหารจัดการได้ภายใต้สัดส่วนที่กฎหมายกำหนด
“AGE มีแผนเข้าไปถือหุ้นเหมืองในอินโดนีเซีย 2-3 แห่ง ซึ่งส่วนใหญ่เป็นเหมืองขนาดกลางถึงเล็ก โดยคาดว่าแต่ละแห่งจะมีกำลังผลิตประมาณ 2-3 ล้านตัน จะทำให้บริษัทมีปริมาณถ่านหินสำรองรวม 100 ล้านตัน หรือคิดเป็นระยะเวลา 20 ปี ส่วนจะต้องใช้เงินทุนเท่าไหร่นั้น ยังไม่สามารถประเมินได้” นายสมยศ กล่าว
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า กฎหมายดังกล่าวจะไม่ส่งผลกระทบต่อสัมปทานเหมืองถ่านหินของ ITM ที่บริษัทถือหุ้นอยู่ เนื่องจากสัมปทานทั้งหมดเป็นสัมปทานเก่า อย่างไรก็ตามบริษัทจะทำการศึกษาเกี่ยวกับกฎระเบียบนี้เพิ่มเติม เพื่อดูว่าจะมีผลกระทบอย่างไรหรือไม่